Duisende kriminele klagtes teen polisie glo nie ondersoekDie voormalige hoof van Opod, Robert McBride, getuig by die kommissie wat staatskaping moet ondersoek. (Foto: Bhekikhaya Mabaso/ANA) Die onafhanklike polisieondersoekdirektoraat (Opod) het glo meer as 600 klagtes teen polisielede in 2016 as “afgehandel” bestempel, voordat die klagtes behoorlik ondersoek is. Dit volgens ŉ verslag wat Maandag deur die drukgroep Viewvinder bekendgemaak is. Viewvinder is ŉ nuwe joernalistieke groep wat hulle daarop toespits om hooggeplaastes aanspreeklik te hou vir hul wandade. Die sake wat Opod voortydig afgehandel het sluit in klagtes van aanranding, verkragting en marteling wat lede van die publiek teen verskeie polisielede reg oor die land ingedien het. Die verslag is gebaseer op verskeie verslae van die Openbare Beskermer wat terugdateer na 2012, asook getuienis wat Robert McBride, voormalige hoof van Opod, voor die Zondo-kommissie van ondersoek na staatskaping gelewer het. Volgens die verslag het Opod die sake voortydig gesluit om sy jaarlikse teiken vir afgehandelde sake te behaal en só befondsing van die tesourie te verseker. Daar is nooit opgetree teen polisiemanne wat in hierdie afgehandelde sake geïmpliseer word nie. Hierdie praktyk het glo reeds in 2012 begin posvat. (Foto: SA Polisie) Die verslag dui ook daarop dat slegs 531 (0,1%) van die 42 365 kriminele klagtes wat tussen 2012 en 2019 by Opod ingedien is, uitgeloop het op suksesvolle vervolging. “Hierdie beweerde kriminaliteit het nie net die staat uit miljoene rande bedrieg nie, maar ook slagoffers en hul families van geregtigheid ontneem,” het Andrew Whitfield, die DA se skaduminister van polisie, Dinsdag in ŉ verklaring gesê. “Indien dit waar is, het Opod die parlement sowel as die publiek mislei.” Opod ontken die bewerings, maar die DA vra dat die parlement ŉ volledige ondersoek hierna loods. Die DA eis ook dat Victor Senna, waarnemende hoof van Opod, sowel as Robert McBride, voormalige hoof van Opod, vrae oor die bewerings in die parlement beantwoord.